Lasbrief vir Mdluli-prokureur uitgereikDie Pretoriase landdroshof het ŉ lasbrief uitgereik vir die inhegtenisname van Ike Motloung, regsverteenwoordiger van die geskorste hoof van misdaadintelligensie Richard Mdluli, het Beeld Vrydag berig. Volgens die berig het Motloung Donderdag vir die tweede keer nie by die hof opgedaag nie. Hy is deur die staat gedagvaar om getuienis teen drie senior advokate van die Nasionale Vervolgingsgesag (NVG) te lewer. Nomgcobo Jiba, ŉ adjunkhoof van die NVG, Lawrence Mrwebi, die hoof van die gespesialiseerde handelsmisdaadeenheid en Sibongile Mzinyathi, die Noord-Gautengse direkteur van openbare vervolging, is deur die Valke van meineed aangekla. Die Valke wil hê Motloung moet die brief oorhandig wat hy van Mrwebi ontvang het wat lui dat die saak teen Mdluli permanent teruggetrek is, het Beeld berig. Hy moet ook ŉ eedsverklaring aflê om te sê wanneer hy die brief ontvang het. Motloung het glo vir adv. Jan Ferreira, die staatsaanklaer, ingelig dat hy van voorneme is om die hooggeregshof in Pretoria te nader om die dagvaarding op hersiening te neem.